IMFหนุนปฏิรูปภาษี
หม่อมอุ๋ยชี้ไอเอ็มเอฟหนุนปฏิรูปภาษี หาเงินเข้ารัฐกระตุ้นเศรษฐกิจ
29 ม.ค. 2558

หม่อมอุ๋ยชี้ไอเอ็มเอฟหนุนปฏิรูปภาษี หาเงินเข้ารัฐกระตุ้นเศรษฐกิจ
ม.ร.ว.ปรีดิยาธร เทวกุล รองนายกรัฐมนตรี กล่าวภายหลังนายหลุยส์ อี บริวเออร์ ผู้แทนกองทุนการเงินระหว่างประเทศ (ไอเอ็มเอฟ) เข้าหารือ ว่า ได้ให้ข้อมูลกับไอเอ็มเอฟว่ารัฐบาลมีแผนเร่งการลงทุนและการใช้จ่ายของประชาชน รวมถึงมีมาตรการสนับสนุนการปรับโครงสร้างภาษีสรรพสามิต ภาษีมรดก ภาษีที่ดินและสิ่งปลูกสร้าง ซึ่งผู้แทนไอเอ็มเอฟเห็นด้วยและสนับสนุนการปรับโครงสร้างภาษี และยังได้สอบถามถึงการปรับขึ้นภาษีมูลค่าเพิ่ม (แวต) แต่ได้ให้ความเห็นไปว่ายังต้องใช้เวลาพิจารณา เพราะขณะนี้ประเทศยังไม่มีรายได้เพียงพอที่จะขึ้นภาษี
สำหรับงบประมาณการลงทุนที่ไอเอ็มเอฟอยากเห็นการปรับเพิ่มขึ้นนั้น รัฐบาลก็ได้เพิ่มในงบการลงทุนปี 2559 ขึ้นมาเป็น 20% ของจีดีพี จากปีก่อนหน้าที่ 17.5% และมีโอกาสจะเพิ่มขึ้นได้อีก แต่ก็ต้องมีรายได้ภาษีที่เพิ่มขึ้นด้วย ซึ่งสอดคล้องกับที่ผู้แทนไอเอ็มเอฟ กล่าวว่า รายได้จากการเก็บภาษีนั้นต้องเทียบกับรายจ่ายประจำปีและรายจ่ายเพื่อการลงทุน ซึ่งไทยยังเก็บรายได้จากภาษีได้ไม่เพียงพอ และหากต้องการเพิ่มงบลงทุนให้ขึ้นเป็น 25-30% ให้ได้ ก็ต้องเพิ่มรายได้จากการเก็บภาษี
วันเดียวกัน ม.ร.ว.ปรีดิยาธร ชี้แจงนโยบายและมาตรการขับเคลื่อนเศรษฐกิจให้แก่คณะกรรมา ธิการการเศรษฐกิจ การเงินและการคลัง สภานิติบัญญัติแห่งชาติ ว่า คาดว่าจะมีการเปิดตัวรายชื่อบริษัทข้ามชาติที่มีการตั้งบริษัทในไทยและบริษัทลูกในต่างประเทศ และสนใจจะเข้ามาจัดตั้งสำนักงานใหญ่ข้ามประเทศ (IHQ) ในประเทศไทยได้ในอีกไม่นานนี้ โดยที่ผ่านมามีบริษัทจากญี่ปุ่นกว่า 30-40 แห่ง ที่แสดงความสนใจจะเข้ามาตั้งสำนักงานใหญ่ในภูมิภาคที่ประเทศไทย หลังจากที่ประชุมคณะรัฐมนตรี (ครม.) ได้ผลักดันมาตรการภาษีเพื่อสร้างแรงจูงใจให้นักลงทุนต่างชาติเข้ามาลงทุนในไทย และดึงดูดให้นักลงทุนไทยที่ไปลงทุนในต่างแดนส่งรายได้กลับเข้าประเทศ